אליקום צונזר

אֶליָקוּם צוּנְזֶר (בכתיב יידי: צונזער; 13 באוקטובר 1836, ב' בחשוון תקצ"ז?, וילנה – 22 בספטמבר 1913, כ' באלול תרע"ג, ניו יורק), שנודע בכינויו אליקום בדחן, היה בדחן ומשורר יידי ידוע במזרח אירופה ובהמשך בארצות הברית.

 ביוגרפיה 
צונזר נולד בעיר וילנה שבאימפריה הרוסית (ליטא), בנו של נגר. בצעירותו למד את המקצוע תוך שהוא משמש עוזר חזן. בגיל 16 גויס בכפייה לצבא הרוסי, אך כעבור שנה שוחרר עקב ביטול הגזרה. לאחר שחרורו עבד כחייט רוקם בקובנה, שם החל עוסק בחריזה והופיע כבדחן בחתונות ושמחות. בעקבות הצלחתו זאת החליט להתמקצע בתחום זה.

ב-1861 הגיע לווילנה, ושם כונה "אליקום הבדחן". ב-1862 פורסם ספר שיריו הראשון והוא החל להתפרסם. בשיריו ביקר את ה"אצולה היהודית" השוכחת את ארץ ישראל, עסק בסבל יהודי הגולה ובגעגועים לארץ ישראל.

בשנת 1871 נפטרו ארבעה מילדיו במחלת הכולרה, ושנה לאחר מכן מתה גם אשתו, בן שנותר נהרג בתאונה. בשיריו שלאחר מכן החל גם להביע את צערו.

לאחר נישואיו בשנית עבר למינסק, שם עבד ככתב בעיתון ביידיש "קול העם". בשלב זה כבר היה מפורסם כמשורר, חרזן ובדחן.

לאחר פרעות 1881 החל לתמוך בציונות ובתנועת ביל"ו.

בשנת 1889 היגר צונזר לניו יורק, שם המשיך בחיבור שירים והתפרנס מבית דפוס שפתח.
הוא נפטר בניו יורק בשנת 1913.

 יצירתו 
מילדותו נטה לחבר מנגינות וחרוזים ביידיש, ומגיל צעיר יצא שמו כמאלתר מבריק וכבעל חוש מיוחד במינו לשירי עם ביידיש ולפולקלור. בחר לכתוב ביידיש, על אף שזמן קצר בצעירותו נהה אחרי ההשכלה העברית, ובשנות ה-80 (של המאה ה-19) אף התקרב אל תנועת "חובבי ציון". איציק מאנגר כינה את צונזר "משמח היהודים הגדול בדורו".

מתקופת התקרבותו אל התנועה הציונית נותר שירו המפורסם "די סאָכֶע" (ביידיש: המחרשה). שיר זה פשט בחבורות הציוניות הצעירות, הושר במסיבות ובהתכנסויות, וכמעט שהיה להמנון של צעירי הציונים בווילנה. תרגומו של צונזער לשירו נכתב בלשון מקראית נמלצת, למרות שהמקור ביידיש נכתב בלשון עממית ופשוטה. לימים עיבד נח שפירא את השיר לעברית קלה יותר, והוא זה המושר עד היום ושמו "במחרשתי".

צונזר שילב ביצירתו כושר אלתור מילולי עם כושר אלתור של לחנים עממיים. הוא זכה לפרסום רב בחייו והיה אחת הדמויות העממיות היותר מוכרות אצל היהודים דוברי היידיש במזרח אירופה, ולימים גם בארצות הברית. הוא אסף, כינס והוציא לאור למעלה מתשעים כרכים של שירים, ובהם אנתולוגיות, ספרוני שירים ושירי עם משלו. ספריו נדפסו בבתי דפוס בווילנה, בניו יורק ובברלין. בבית הספרים הלאומי בירושלים נמצאים כארבעים מספריו, כולם ביידיש. כלל יצירתו לא תורגם לעברית. חלק משיריו עובדו על ידי אברהם הורוויץ.

 לקריאה נוספת 
 סול ליפצין, אליקום צונזר: משורר עמו; מאנגלית: יעקב עדיני, תל אביב: נ' טברסקי, תשי"ד 1953.
 אליקום צונזערס ווערק; קריטישע אויסגאבע פון מרדכי שעכטער, 2 כרכים, ייִוואָ, 1964.
 איציק מאנגר, "אליקום צונזר", בתוך ספרו דמויות קרובות; תרגם מיידיש אברהם שלונסקי, מרחביה 1941.

 קישורים חיצוניים 





 פול גלסר, 

 משיריו באתר "שירונט"
 Selected songs of Eliakum Zunser
  (אוטוביוגרפיה) 


 Free song lyrics in Yiddish and sheet music by Eliakum Zunser

 אליהו הכהן, על אם הדרך – סיפורו של השיר "השושנה", חדשות בן עזר, 271 (20 באוגוסט 2007)







 הערות שוליים 

קטגוריה:יהודים קנטוניסטים
קטגוריה:משוררים כותבי יידיש
קטגוריה:משוררים רוסים
קטגוריה:משוררים כותבי עברית
קטגוריה:פולקלור יידיש
קטגוריה:בדחנים עממיים
קטגוריה:הומור יהודי
קטגוריה:חובבי ציון
קטגוריה:מהגרים מליטא לארצות הברית
קטגוריה:אמריקאים שנולדו ב-1836
קטגוריה:אמריקאים שנפטרו ב-1913